ፕሮፌሰር ጋይም ክብረኣብ፡ ኢትዮኒ፡ ንሃገራዊ ኣገልግሎት ኣዝዩ እዩ ዝድግፎ። እቶም ናይ ውልቀ ሰብ መሰል ቀዳምነት ዝህቡ፡ ሓደ ሰብ ብዘይ ደሞዝ ብዘይ ድልየቱ፡ ትምህርቲኡ ኣቋሪጹ፡ ናይ መጻኢ ዕድሉ ኣምኪኑ፡ ዋላ ሓንቲ ዓመት ትኹን ካብቲ ናይ ውልቁ ዕላምኡ ምቁራጹ ግህሰት'ዩ እዮም ዝብልዎ። እቶም ካልኦት ድማ፡ እዚ ኩሉ፡ ነታ ሃገር ጥራይ ዘይኮነ፡ ንዕኡ'ውን ከም ሰብ ንኽህነጽ ይሕግዞ እዩ እዮም ዝብሉ። ፍልጠት፡ ሞያ ዲሲፕሊን ይቐስም። ብሕብረተሰብ'ውን ኣዝዩ እዩ ዝኽበር። ስለዚ ውጽኢት ሃገራዊ ኣገልግሎት ኣዝዩ ጠቓሚ'ዩ እዮም ዝብሉ። እቲ ቀንዲ ድኻም ናይ ሃገራዊ ኣገልግሎት ኤርትራ እቶም ዘካይድዎ፡ ፈጺሙ ደረት ዘየብሉ ስልጣን እዩ ተዋሂብዎም። ብእኡ ምኽንያቶ እዮም ከኣ ነተን ደቂ ኣንስትዮ ዘሸግሩወን፡ ነቶም መንእሰያት ብዘይሰብኣዊ ኣገባብ ዝቐጽዑዎም። ይግባይ ትብለሉን፡ ኡይታኻ ተስምዓሉ ቅርጺ ኣይነበረን። ቢቢሲ - እዚ ሃገራዊ ኣገልግሎት ደረት ዘይብሉ ስለ ዝኾነ፡ ሰብኣዊ ግህሰት ኣብ ልዕሊ ደቂ ኣንስትዮ ስለዘሎ፡ ዝብሃል ዘረባ ብዙሕ ግዜ የካትዕ'ዩ። ምናልባት ኣብ ተሞክሮኻ፡ ኣብቲ ዝገበርካዮ መጽናዕቲ ብዓመጽ ተገሲስና፡ ተደፊርና ዝብላ ደቂ ኣንስትዮ ረኺብካዶ?
